Príloha č. 1 Kúpnej zmluvy – Opis predmetu zákazky

**Rozšírenie krížového prepojovača v štúdiovom komplexe MD**

1. **Popis súčasného stavu:**

Štúdiá MD1-MD3 sú v súčasnosti pripojené na hybridný krížový prepojovač Imagine Communications Platinum IP3 a ovládané riadiacim systémom LAWO vsm. Štúdiá MD4, MD5 a MD6 majú rôzne lokálne krížové prepojovače a takisto lokálny procesing (embeding, deembeding) rôznych typov a výrobcov, väčšinou po dobe životnosti a vykazujúce zvýšenú poruchovosť.

1. **Cieľ investičnej akcie:**

S prihliadnutím na budúcu spoluprácu štúdiových celkov MD1,2,3,4,5 a 6 s možnosťou prepojovania signálov medzi štúdiovými celkami a možnosťou zdieľania zdrojov pri veľkých produkčných výrobách, ako sú voľby, zábavné programy, veľké športové podujatia a podobne, je potrebné zjednotiť technológiu a vybudovať ucelený systém zvukového a obrazového prepojovača s procesingom a radiacim systémom.

1. **Predmet verejného obstarávania:**

Predmetom verejného obstarávania sú realizačné projekty, dodávka zariadení a inštalačné montážne činnosti v štúdiovom komplexe MD3-MD6:

* vypracovanie detailnej technologickej projektovej dokumentácie pre realizáciu rekonštrukcie,
* dodávka technologických zariadení a montážnych prvkov,
* montážne a inštalačné práce vrátanie položenia a zakončenia kabeláže, slaboprúdového prepojenia, montáž dodaných zariadení a zariadení dodaných z majetku RTVS,
* oživenie dodaných zariadení, vrátane funkčných testov a nastavenia, oživenie zariadení dodaných z majetku RTVS zabezpečí RTVS, konfiguráciu podľa požiadaviek zadávateľa, uvedenie technologického celku do prevádzky, zaškolenie obsluhy v rozsahu technickej špecifikácie, asistencia pri skúšobnej prevádzke,
* vykonanie funkčných skúšok so spolupracujúcimi zariadeniami a s technologickými celkami v RTVS a prispôsobenie parametrov novo inštalovaných zariadení, za účasti zástupcu verejného obstarávateľa,
* vypracovanie dokumentácie skutkového stavu.

 **Všetky zariadenia musia spĺňať parametre a kvalitu štandardu použitia v broadcast kategórií profesionálnych televízií!**

1. **Popis požadovaných zariadení a inštalačných činností:**

**Rozšírenie krížového prepojovača:**

Existujúci krížový prepojovač výrobcu Imagine Communications Platinum IP3, ktorý je umiestnený v technologickej miestnosti MD3, bude doplnený o vstupno - výstupné moduly, je nutné doplniť ďalšiu jednotku krížového prepojovača o minimálnej kapacite 128x128 vstup/výstup. Doplnený krížový prepojovač bude umiestnený v technologickej miestnosti MD4. Moduly doplneného krížového prepojovača musia byť plne zameniteľné s existujúcim krížovým prepojovačom.

**Všeobecné požiadavky na vlastnosti doplnkových modulov a samotného krížového prepojovača a požadované minimálne vlastnosti jednotlivých modulov sú uvedené v tabuľke – Technická špecifikácia a štruktúrovaný rozpočet, ktorá je súčasťou súťažných podkladov. Od uchádzača požadujeme do tabuľky – Technická špecifikácia a štruktúrovaný rozpočet uviesť navrhované typy a počty modulov.**

**Rozšírenie riadiaceho systému:**

Doplnenie riadiaceho systému pre ovládanie obrazových a zvukových matíc, strihovej signalizácie (tally), distribúcie názvov signálov v rámci multizobrazovačov a podmonitorových displejov, dynamické popisy tlačítok ovládacích panelov a obrazovej réžie, voľby konfigurácií technologických zariadení, riadenie zvukového stola spôsobom „audio follow video“, riadenie ostatných zariadení komunikujúcich na báze HTTP, rozšíriteľný o SNMP monitorovanie.

Vlastnosti riadiaceho systému:

* existujúci riadiaci systém pracujúci na báze grafického užívateľského rozhrania, pracujúci na dvoch plne redundantných serveroch (zdieľajúcich) spoločnú databázu a pracujúci v paralelnom režime s automatickým rovnomerným rozdelením úloh podľa záťaže serverov,
* komunikácia po siete ETHERNET s formátom TCP/IP,
* porty/rozhrania pre komunikáciu so všetkými potrebnými druhmi zariadení,
* externé GPIO rozhrania,
* tvorba, ukladanie a opätovné vyvolanie užívateľských nastavení všetkých pripojených zariadení.

Ovládacie panely musia byť univerzálne, konfigurovateľné pre všetky funkcie riadiaceho systému v prevedení 19“.

Tlačidlá ovládacích panelov musia mať voliteľnú farbu podľa priradenej funkcie a stavu a musia mať elektronický popis.

Ktorýkoľvek panel musí byť užívateľsky ľahko trvalo alebo krátkodobo prekonfigurovateľný. Vyžaduje sa systém, ktorý si na základe školenie dodávateľa môže obstarávateľ konfigurovať sám.

**Všeobecné požiadavky na vlastnosti riadiaceho systému sú uvedené v tabuľke – Technická špecifikácia a štruktúrovaný rozpočet a navrhované typy a počty zariadení a ovládacích panelov požadujeme od uchádzača uviesť do tabuľky – Technická špecifikácia a štruktúrovaný rozpočet.**

1. **Montáž a montážny materiál:**

Požadujeme montáž, pripojenie, nastavenie a uvedenie do prevádzky všetkých dodaných zariadení a pripojenie (signálové a riadiace) zariadenia dodaného verejným obstarávateľom.

Zariadenie dodané verejným obstarávateľom je obrazová réžia SONY XVS6000, 64 vstupov,
24 výstupov. Oživenie a nastavenie obrazovej réžie nie je súčasťou tohto verejného obstarávania.

Technologická rekonštrukcia štúdiového komplexu sa týka nasledovných priestorov:

* technologická miestnosť MD\_3, č. m: 380
* technologická miestnosť MD\_4, č. m.: 250
1. **Technická podpora:**

Súčasťou predmetu zákazky je aj technická podpora pri prevádzke dodaného zariadenia
po dobu trvania záručnej doby. Povinnosti uchádzača vyplývajúce z technickej podpory:

* maximálny prípustný čas nástupu k servisnému zásahu počas pracovných dní:
do 24 hod. (miesto zásahu Bratislava) od nahlásenia kontaktnej osobe,
* maximálny prípustný čas k odstráneniu chýb do: 7. pracovných dní od nahlásenia kontaktnej osobe.

Spôsob komunikácie: e-mail, telefón v  jazyku slovenskom, v jazyku  českom. Kontaktnú osobu (kontaktné osoby) uvedie uchádzač v Kúpnej zmluve v článku 2 zmluvy.

1. **Certifikované školenie:**

Certifikované školenie na všetky dodávané hlavné komponenty v slovenskom (českom) jazyku v rozsahu minimálne 8 hodín, ktoré bude rozložené do 2. pracovných dní podľa návrhu verejného obstarávateľa.